Kuriak, Milan, poslanec NR SR (2023-06-27):
Tak cieľom tohto predkladaného návrhu zákona je zatraktívnenie produktu stavebného sporenia zavedením tzv. rodinného stavebného sporenia. V podmienkach Slovenskej republiky v súčasnosti najmä pre mladé manželské páry a mladé rodiny v dôsledku vysokých cien nehnuteľností a vysokých úrokoch na hypotekárnych úveroch klesá dostupnosť bývania, pričom nedostupnosť vlastného bývania býva pre mladých ľudí často dôvodom odkladať založenie rodiny, čo v tejto dobe potrebujeme veľmi akútne vytvárať podmienky práve pre mladé rodiny aj z dôvodu klesajúcej populácie. Návrh zákona zavádza definíciu domácnosti, ktorú tvoria manžel a manželka a ich deti. Zvýhodnenie takýchto rodín spočíva v zohľadnení príjmu celej rodiny, t. j. všetkých stavebných sporiteľov v takejto rodine, ktorí vyhlásili svoje zmluvy s nárokom na štátnu prémiu. Zároveň sa pri manželoch zdvojnásobuje hranica priemerného mesačného príjmu určeného zákonom pre plnoletého sporiteľa a za každé maloleté dieťa sa zvyšuje o 0,65-násobok priemernej mzdy. Navrhuje sa tiež zmena, aby na získanie štátnej prémie pre rodiny postačovalo nasporiť najmenej 50 % z cieľovej sumy potrebnej na štandardnú štátnu prémiu ako bolo teraz, ale treba túto hranicu znížiť. Čo zabezpečí získanie prémie aj pre rodiny s nižším príjmom a hlavne pre rodiny s malými deťmi. Pre rodiny sa takisto zavádza výhoda 50-percentnej zľavy z úhrady poplatkov, náhrady nákladov alebo inej odplaty za vedenie účtu stavebného sporenia počas prvého d... prvého roka odo dňa poskytnutia štátnej prémie. Zdôrazňujem, že tento návrh zákona nie je určený na podporu konkrétnej obchodnej spoločnosti, ktorá pôsobí na trhu stavebného sporenia, ale tento návrh zákona je určený na podporu tých, ktorí potrebujú riešiť svoje vlastné bývanie, čo je v dnešnej doby, dobe aspoň, aspoň nejakou pomocou riešenia vlastného bývania, ale hlavne táto zmena zákona pomôže mladým rodinám výrazne pri rekonštrukcii ich bytov alebo domov, ktoré buď nejakým spôsobom nadobudnú alebo zdedi... dedičstvom alebo kúpou. Aktuálne nastavená schéma poskytnutia štátnej podpory vo výške 70 eur je nastavená zle a dlhé roky sa s touto prémiou nehýbalo. Dobré časy, keď pred rokmi pri vzniku stavebného sporenia, aké to bolo naozaj veľmi výhodné a naozaj tá štátna prémia v pomere ku nasporenej sume bola, bola veľmi výhodná a naozaj mnohé rodiny si vtedy vďaka stavebnému sporeniu poriešili bývanie. Takže táto sedemdesiateurová prémia je nastavená zle, nakoľko pri relatívne nízkom mesačnom príjme sporiteľa, kde je možnosť uplatniť si štátnu prémiu, je potrebné mesačne usporiť značnú čiastku, čo fakticky znemožňuje dosiahnuť vyplatenie maximálnej štátnej prémie a táto forma sporenia doteraz stratila atraktívnosť. Konkrétne je situácia taká, že výška štátnej prémie na stavebné sporenie je na úrovni 2,5 % ročného vkladu a maximálna výška štátnej prémie bude spomínaných sedemdesiat euro. Znamená to, že na získanie plnej štátnej prémie k stavebnému sporeniu musia sporitelia vložiť 2 800 eur, čo je naozaj nezmysel. Ak by si sporiteľ chcel odkladať mesačne na to, aby získal plnú štátnu prémiu musel by Stavebnej sporiteľni posielať každý mesiac niečo viac ako 233 eur. Avšak získanie maximálnej štátnej prémie nie je podmienené len nasporením tejto sumy, pomerne značnej a neprístupnej pre mnohé rodiny, je podmienené aj maximálnou výškou príjmu sporiteľa a to je 1,3-násobok priemernej mzdy na Slovensku za predchádzajúci rok. Situácia je teda taká, že aktuálne sporiteľ môže maximálne mesačne zarobiť v hrubom 1 695, čo je v čistom 1 266 eur a z tejto sumy musí mesačne odložiť, ako som spomenul, viac ako 233 eur. V prípade, že je takýto sporiteľ bezdetný, je situácia celkom zvládnuteľná, ale ak však má rodinu, tak to nie je možné. Dovoľte mi uviesť konkrétny príklad. V rodine, kde otec pracuje a matka detí je doma s dieťaťom, ktoré má jeden rok a druhé chodí do škôlky a má päť rokov, tak v tejto rodine otec zarába 1 500 eur v čistom a matka má rodičovský príspevok vo výške približne 400 eur. Táto rodina býva v prenájme v panelákovom byte v pôvodnom stave, ktorý ich spolu stojí s energiami 765 eur plus iné náklady strava, drogéria, oblečenie, škôlka, krúžky, no a nejdem tu menovať spústu ďalších nákladov pre rodiny s deťmi. Odložiť bokom na kúpu vlastného bývania maximálne 480 eur si môžu dovoliť, ale to naozaj nie všetky rodiny, minimum rodín. Aktuálne je situácia s touto rodinou taká, že na mamu a na deti si táto rodina vie odložiť na tri zmluvy, teda trikrát 160 eur, avšak otec má vyšší príjem, a teda nemá nárok na štátnu prémiu. Táto rodina by spolu mala nárok na štátnu prémiu vo výške tri krát štyridsaťosem eur, takže by nedosiahli ani, ani len tých smiešnych sedemdesiat eur pri enormne a neprimeranom vysokom vklade. Celkovo si táto rodina za rok na bývanie spolu usporí 5 760 eur, pričom by mala nárok na štátnu prémiu vo výške 144 eur. Po zmene, teda po prijatí tejto novely zákona by mohli dosiahnuť štátnu prémiu oveľa jednoduchšie, lebo by sa o štátnu prémiu uchádzali ako rodina, ako celok všetci členovia rodiny. Preto by na zmluvu pre otca, matku aj zmluvu dvoch detí sporili po 120 eur, čo znižuje dosť výrazne náklady s doterajším stavom. Celkovo by teda na všetky zmluvy nasporili spomínaných 5 760 eur, ale mali by nárok na omnoho vyššiu prémiu a to 280 eur, čo je pre mnohé rodiny naozaj vysoká suma. Tých 280 eur by bola ako štátna prémia. Pre takúto rodinu je 146 eur navyše istotne veľká pomoc, ktorá im vie napomôcť a aspoň sa trošku priblížiť k vlastnému bývaniu. V skratke teda novela zavádza nasledovné. Zavedenie tzv. rodinného stavebného sporenia, zvyšuje sa hranica priemerného mesačného príjmu o 1,3-násobok priemernej mzdy. To je, zdvojnásobuje a oproti terajšiemu stavu pri manželoch a o 0,65-násobok za každé dieťa. Pre získanie štátnej prémie bude potrebné nasporiť len 50 % z pôvodnej sumy potrebnej na štátnu prémiu a zľavu 50 % na poplatky spojené so sporením na obdobie 12 mesiacov od poskytnutia prémie. Nejdem už viacej rozvíjať aj kvôli, kvôli šetreniu času, tak záverom len uvediem, že návrh zákona má pozitívny vplyv na manželstvo, rodičovstvo, rodinu, má pozitívny sociálny vplyv, má negatívny na rozpočet verejnej správy z dôvodu, že viacero sporiteľov bude vedieť dosiahnuť vyplatenie maximálnej štátnej prémie. Ale to sa odrazí v pozitívnom svetle na iných, iných okolnostiach. Predkladaný návrh zákona nemá vplyv na životné prostredie, ani vplyv na informatizáciu spoločnosti, vplyvy na služby pre občana ani vplyvy na podnikateľské prostredie. Z môjho pohľadu je návrh ďalším krokom, ktorý umožní záujemcom dostať sa k vlastnému bývaniu a hlavne motivovať ich šetriť na toto bývanie a nielen sa bezbreho zadlžovať v rôznych komerčných bankách a za nevýhodné, za nevýhodných podmienok. Prosím vás preto o podporu tohto návrhu zákona. Verím tomu, že väčšina, väčšina z nás tento návrh zákona podporí. Ďakujem.